Stjórn Sæljóns lýsir yfir vantrausti á sjávarútvegsráðherra - Landssamband smábátaeigenda Stjórn Sæljóns lýsir yfir vantrausti á sjávarútvegsráðherra Stjórn Sæljóns félags smábátaeigenda á Akranesi mótmælir harðlega þeim breytingum sem fram koma í drögum að reglugerð um hrognkelsaveiðar á árinu 2020 sem birt eru á samráðsgátt stjórnvalda . Breytingar sem koma fram í þessum drögum eru svo íþyngjandi að þær geta leitt til þess að grásleppuveiðar í Faxaflóa og viðar leggjast af . Undirtóninn í þessum aðgerðum / drögum eru : Takmarka sóknargetu . Hámarkslengd neta á hvern bát verði stytt um helming verði 3.750 m í stað 7.500 m . Ef þessar tillögur njóta brautargengis verður afkoma grásleppubáta svo léleg að fækka þarf í áhöfnum grásleppubáta , þannig að þeir verða í flestum tilfellum einungis einn maður . Neyða grásleppusjómenn til að kaupa þorskveiðiheimildir , - verð á tonni er um 2.5 milljónir fyrir varanlegar heimildir . Fiskistofu verði heimilt að svipta bát veiðileyfi ef um óeðlilega veiði á botnfisktegundum að ræða þannig að magn botnfiskstegunda í þorskígildum talið sé ítrekað svipað eða meira en magn grásleppuaflans í þorskígildum talið . Þetta eru ekkert annað enn bein aðför að smábátasjómennsku á Íslandi . Sú síðasta í langri röð aðgerða og tillagna frá sjávar-útvegsráðherra og opinberra aðila til þess að veikja smábáta-útgerð á Íslandi . Við lítum á þetta útspil sem hermdaraðgerð að hálfu Kristjáns Þórs Júlíussonar vegna andstöðu okkar við kvótasetningu á grásleppu . Við höfum lagt tillögur til lausnar á vandamálum varðandi meðafla við grásleppu-veiðar , - að gefa mönnum kost á að gera hlé á veiðum án dagaskerðingar ef um óeðlilegan meðafla er að ræða . Ráðherra hefur ítrekað hafnað þeim tillögum . Við í stjórn Sæljóns félags smábátaeigenda á Akranesi lýsum hér með yfir vantrausti á sjávarútvegsráðherra Íslands Kristján Þór Júlíusson og skorum á LS að gera slíkt hið sama .